LO CÒS DONT TOMBA A TROÇ

Qu'i avè un còp a Le Bohèira, qu'i a hòrt pausa de 'quò, uu' mèison on lo diable avè tüat hòrt de gènt, tan bien que digun volè pas mèi i anar damorar. Qu'avèn mèma dit que, se quauqu'un gausèva hentrar en le mèison e i préner un repèish, le maison seré soa e lo diable n'i tornaré pas mèi. Un bèth jorn, a le fin, que vinot a passar hens lo borg un òmi que dishot n'avè pas paur de damorar a le mèison deu diable.

Un desser, donc, qu'i va, que s'avita un bèth huc hens le chaminèia e que monta le soa bròcha per s'aparelhar lo sopar.

Tot de còp, de tant que lo rostit coiè, quauquarré que'u cridèt per le chaminèia :

— Que tombi !

— Tomba au diable se vòs ! ce ditz l'òmi.

E lo diable que li sòga uu' cama.

L'òmi que le gaha e le gita devath le taula :

— Damòra-t'aquí, ce ditz, totara que haram a les quilhas !

E que tornèt virar le bròcha. Alavetz, lo diable que tornèt cridar :

— Que tombi !

— Tomba au diable se vòs, ce hèi l'òmi.

E lo diable que li sòga un braç.

L'òmi se'u pren e que'u gita devath le taula :

— Damòra-t'aquí, totara que haram a les quilhas !

E après ua auta cama, e enqüèra un aut braç.

L'òmi que sopèva shètz se balhar songe d'arré. Tot çò dont tombèva per le chaminèia, qu'ic soguèva devath le taula.

Au cap d'un moment lo diable que tornèt díser :

— Que tombi !

— Tomba au diable se vòs!

Aquest còp, lo diable que'u sòga lo cap.

L'òmi que'u pren e que'u bot dab lo rèste:

— Va bien ! Adara qu'i èm. Totara que puiram har a le pelòta.

Mès endetant, l'òmi qu'avè acabat de sopar, e lo diable n'avè pas poscut s'amassar los tròç : qu'avè perdut le partida. Que saboren après qu'aqueth òmi davant de vir hens le mèison, qu'èra anat véder lo curé de le parròpia, que l'avè balhat un isòp.

Atau que benediva tot a mesura, e lo diable n'i avè pas mèi part.

Tèxte, en gascon negue, lejut per Magdalèna Dubrous de Trensac - Lanas